Document ID: 32009D0417

RÅDETS BESLUTNING
af 27. april 2009
om et uforholdsmæssigt stort underskud i Spanien
(2009/417/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 104, stk. 6,
under henvisning til henstilling fra Kommissionen,
under henvisning til Spaniens bemærkninger, og
ud fra følgende betragtninger:
(1)
I henhold til traktatens artikel 104 skal medlemsstaterne undgå uforholdsmæssigt store offentlige underskud.
(2)
Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og for en stærk og vedvarende vækst, som fører til øget beskæftigelse.
(3)
I henhold til proceduren i forbindelse med uforholdsmæssigt store underskud efter traktatens artikel 104, der er uddybet i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (1) (der indgår i stabilitets- og vækstpagten), skal der vedtages en beslutning om, hvorvidt der foreligger et uforholdsmæssigt stort underskud. Protokollen om proceduren i forbindelse med uforholdsmæssigt store underskud, der er knyttet som bilag til traktaten, indeholder yderligere bestemmelser om gennemførelsen af proceduren i forbindelse med uforholdsmæssigt store underskud. Rådets forordning (EF) nr. 3605/93 (2) indeholder detaljerede regler og definitioner med henblik på anvendelsen af bestemmelserne i denne protokol.
(4)
I 2005 blev stabilitets- og vækstpagten ændret for at gøre den mere virkningsfuld og styrke dens økonomiske fundament samt sikre de offentlige finansers holdbarhed på lang sigt. Ændringen tjente især til at sikre, at der blev taget hensyn til hele den økonomiske og budgetmæssige baggrund i alle faser af proceduren i forbindelse med uforholdsmæssigt store underskud. På den måde bliver stabilitets- og vækstpagten en ramme, der kan benyttes som støtte for politiske initiativer, med henblik på en hurtig tilbagevenden til sunde budgetstillinger, hvor der er taget hensyn til den økonomiske situation.
(5)
I henhold til traktatens artikel 104, stk. 5, skal Kommissionen afgive en udtalelse til Rådet, hvis den finder, at der er eller kan opstå et uforholdsmæssigt stort underskud i en medlemsstat. Med henvisning til sin egen rapport udarbejdet i henhold til artikel 104, stk. 3, og Det Økonomiske og Finansielle Udvalgs udtalelse i henhold til artikel 104, stk. 4, konkluderede Kommissionen, at der foreligger et uforholdsmæssigt stort underskud i Spanien. Kommissionen afgav derfor en sådan udtalelse til Rådet vedrørende Spanien den 24. marts 2009 (3).
(6)
I henhold til traktatens artikel 104, stk. 6, skal Rådet tage hensyn til de bemærkninger, som den pågældende medlemsstat måtte ønske at fremsætte, inden det efter en generel vurdering fastslår, om der foreligger et uforholdsmæssigt stort underskud. For Spanien fører den generelle vurdering til følgende konklusioner.
(7)
I det opdaterede stabilitetsprogram fra januar 2009 anslås Spaniens offentlige underskud at være nået op på 3,4 % af BNP i 2008, således at det overskrider referenceværdien på 3 % af BNP. Underskuddet var tæt på referenceværdien på 3 % af BNP, men overskridelsen af referenceværdien kan ikke betegnes som exceptionel i traktatens og stabilitets- og vækstpagtens forstand, idet realvæksten i BNP i Spanien blev skønnet til at udgøre 1,2 % af BNP i 2008 efter 3,7 % i 2007, og outputgabet fortsat var positivt. Desuden kan overskridelsen af referenceværdien ikke betragtes som midlertidig.
(8)
I henhold til Kommissionens foreløbige prognose fra januar 2009 vil det offentlige underskud stige til 6,2 % af BNP i 2009, heri iberegnet underskudsforøgende engangsforanstaltninger, der tegner sig for over 0,5 % af BNP. Prognosen var baseret på en forventet nedgang i BNP på 2 % og en forsigtig vurdering af både finansloven for 2009 og den finanspolitiske pakke, som de spanske myndigheder bebudede den 27. november 2008. Ud fra den sædvanlige antagelse om uændret politik forventes underskuddet at blive 5,7 % af BNP i 2010. Traktatens underskudskriterium er derfor ikke opfyldt.
(9)
Den offentlige bruttogæld ligger fortsat et godt stykke under referenceværdien på 60 % af BNP og var anslået til 39,5 % af BNP i 2008 i stabilitetsprogrammet fra januar 2009. I Kommissionens foreløbige prognose fra januar 2009 forventes den offentlige gældskvote imidlertid at stige betydeligt i 2010 til 53 %.
(10)
I henhold til artikel 2, stk. 4, i forordning (EF) nr. 1467/97 kan der kun tages hensyn til »relevante faktorer« i de faser, der munder ud i Rådets beslutning om, at der foreligger et uforholdsmæssigt stort underskud i henhold til artikel 104, stk. 6, hvis den dobbelte betingelse, nemlig at underskuddet ligger tæt på referenceværdien, og overskridelsen af referenceværdien er midlertidig, er fuldstændig opfyldt. I Spaniens tilfælde er denne dobbelte betingelse ikke opfyldt. Der er derfor ikke taget hensyn til relevante faktorer i faserne forud for denne beslutning -
VEDTAGET FØLGENDE BESLUTNING:
Artikel 1
Det fastslås efter en generel vurdering, at der foreligger et uforholdsmæssigt stort underskud i Spanien.
Artikel 2
Denne beslutning er rettet til Kongeriget Spanien.
Udfærdiget i Luxembourg, den 27. april 2009.

Labels: 2
18